Anexa 1

Necesitatea, oportunitatea și potențialul economic al investiției

Această investiție este justificată de necesitatea creșterii calității vieții și a utilizării unor metode moderne de colectare a deșeurilor. În situația actuală, colectarea deșeurilor se face în mod selectiv în containere supraterane, care generează disconfort vizual, olfactiv, reprezentând puncte de atracție pentru rozătoare, animale fără stăpân, oameni ai străzii care răscolesc gunoaiele din containere și le aruncă afară, fapt ce duce la împrăștierea acestora în împrejurul zonei amenajate în acest scop. Înțelegând cât de importantă este protecția mediului și colectarea deșeurilor la un nivel superior în ceea ce privește utilizarea spațiului din Drobeta Turnu Severin, această investiție este în strânsă legătură cu creșterea calității vieții si cu conceptul de dezvoltare durabilă. În termeni practici, acest lucru înseamnă crearea condiţiilor pentru dezvoltarea economică pe termen lung, protejând în acelaşi timp mediul înconjurător şi utilizând resurse naturale regenerabile. Serviciul de salubrizare în general și gestionarea deșeurilor în special, reprezintă servicii vitale pentru localități. 
Cu privire la evoluția cererii, aceasta este direct proporțională, în privința deșeurilor municipale și nu numai, cu indicele de generare a deșeurilor, care se află în permanentă creștere. Cantitățile unitare de deșeuri generate cresc odată cu creșterea nivelului de trai / creșterea economică. De asemenea, populația generatoare (locuitori și agenți economici) este în creștere – creșterea suprafeței locative și de birouri generată de dezvoltarea imobiliară a condus permanent la creșterea populației generatoare.
Această finanțare înseamnă o oportunitate imensă de a îmbunătăți stadiul acestui sector și al serviciilor aferente, de a recupera din decalajul față de rigorile impuse de Uniunea Europeană, contribuind la atingerea obiectivelor și țintelor cuprinse în legislația din domeniu, în strategiile naționale și municipale.
Prin realizarea acestei investiții, se vor obține beneficii de natură economică datorate diminuării pagubelor cauzate de vandalism, precum și beneficii socio – economice datorate realizării acestor infrastructuri și subterane pentru colectarea deseurilor.
Absența unei infrastructuri și păstrarea sistemului vechi de colectare a deșeurilor reprezintă o barieră în implementarea colectării selective, care ar putea ridica taxa de reciclare a deșeurilor.

Intocmit,
Dunarintu Doris 
